Document ID: 32014R0732

A TANÁCS 732/2014/EU RENDELETE
(2014. július 3.)
a 754/2009/EK és a 43/2014/EU rendelet bizonyos halászati lehetőségek tekintetében történő módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
Az egyrészről az Európai Közösség, másrészről Dánia kormánya és Grönland Helyi Kormánya közötti halászati partnerségi megállapodás (1) és az ahhoz csatolt jegyzőkönyv (2) úgy rendelkezik, hogy az Unió az ICES V és XIV alterület grönlandi vizein a kapelán teljes kifogható mennyiségének (TAC) 7,7 %-ában részesül.
(2)
A 43/2014/EU tanácsi rendelet (3) 2014-re 0 tonnában állapította meg az ICES V és XIV alterület grönlandi vizekben halászható kapelánra vonatkozó uniós kvótát, amely 2014. április 30-ig alkalmazandó.
(3)
2014. június 16-án az Unió azt a tájékoztatást kapta a grönlandi hatóságoktól, hogy a 2014/2015-ös halászati idényre az ICES V és XIV alterület grönlandi vizei vonatkozásában a kapelán teljes kifogható mennyisége előreláthatólag 450 000 tonna, amelyből a kiinduló kvóta 225 000 tonna. A szóban forgó halászati idényre vonatkozó uniós kvótát ezért indokolt megállapítani.
(4)
Ki kell igazítani az I és II övezet nemzetközi vizei tekintetében a vörös álsügérekre, valamint az ICES V és a XIV alterület grönlandi vizei tekintetében a grönlandi laposhalra vonatkozóan megállapított teljes kifogható mennyiséget. Ezenkívül ki kell igazítani kettő, a makrélára vonatkozóan megállapított teljes kifogható mennyiséget azért, hogy azok tükrözzék a halászati erőforrásokhoz való kölcsönös hozzáférésre vonatkozóan az Unió és a Feröer szigetek által elfogadott szabályokat. Továbbá ennek megfelelően módosítani kell azon terület meghatározását, amelyre vonatkozóan a Feröer szigetek hajói makrélahalászati engedélyt kaphatnak.
(5)
8. rendes ülésén a Nyugat- és Közép-csendes-óceáni Halászati Bizottság (WCPFC) elrendelte a fehérorrú cápa (Carcharhinus longimanus) fedélzeten tartására, átrakására, tárolására és kirakodására vonatkozó tilalmat. 9. rendes ülésén a WCPFC hasonló tilalmat rendelt el a selyemcápára (Carcharhinus falciformis) vonatkozóan. Mindkét tilalmat át kell ültetni az uniós jogba. A 847/96/EK tanácsi rendelettel (4) összhangban meg kell határozni azokat az állományokat, amelyekre az azon rendeletben említett különböző intézkedések vonatkoznak.
(6)
Az Egyesült Királyság tájékoztatást adott két olyan hajócsoport tőkehalfogásairól, amelyek norvég homárra halásznak, és 80-100 mm szembőségű szabályozott halászeszközt használnak. Az első csoport a Firth of Forth területén, azaz a 41E7 és a 41E6 ICES statisztikai altéglalapokban halászik. A második csoport a Firth of Clyde területén, azaz a 39E5, a 39E4, a 40E3, a 40E4 és a 40E5 statisztikai téglalapokban halászik. Ez utóbbi csoport működése az 1342/2008/EK tanácsi rendelet (5) III. fejezetében meghatározott tőkehalhalászati erőkifejtési rendszer alóli, a 754/2009/EK tanácsi rendelet (6) értelmében a Firth of Clyde tekintetében meghatározott kivétel kiterjesztését jelenti. Az Egyesült Királyság által adott, a Halászati Tudományos, Műszaki és Gazdasági Bizottság által értékelt tájékoztatás alapján megállapítható, hogy a fent említett hajók által kifogott tőkehalmennyiség - a visszadobásokat is beleértve - a 2013-as gazdálkodási időszak alatt egyik hajócsoport esetében sem haladta meg a teljes kifogott tőkehalmennyiség 1,5 %-át. Ezenfelül, tekintettel az e két hajócsoport tevékenységének megfigyelése és ellenőrzése céljából bevezetett intézkedésekre, továbbá arra, hogy az halászati erőkifejtési rendszerbe való felvételük aránytalan adminisztratív terhet jelentene a tőkehalállományokra gyakorolt hatásukhoz képest, helyénvaló kizárni mindkét kérdéses hajócsoportot az 1342/2008/EK rendelet III. fejezetében meghatározott halászati erőkifejtési rendszer alkalmazásából.
(7)
A 43/2014/EU rendeletben előírt fogási korlátozások és halászati erőkifejtési korlátozások 2014. január 1-jétől, illetve február 1-jétől alkalmazandók. Ezért elvileg jelen rendelet fogási korlátozásokra és halászati erőkifejtésre vonatkozó rendelkezései is az említett időpontoktól kellene, hogy alkalmazandók legyenek. E visszamenőleges hatályú alkalmazás nem sérti a jogbiztonságnak és a jogos elvárások védelmének az elvét, mivel az érintett halászati lehetőségeket még nem merítették ki. Mindazonáltal a WCPFC-egyezmény hatálya alá tartozó területen a selyemcápa halászatára vonatkozó tilalom 2014. július 1-jén lép hatályba, ezért elő kell írni, hogy a tilalom az említett időponttól legyen alkalmazandó. Hasonlóképpen rendelkezni kell arról, hogy az ICES V és XIV övezet grönlandi vizei tekintetében a kapelánra vonatkozó teljes kifogható mennyiség a halászati idény kezdetétől, azaz 2014. június 20-ától legyen alkalmazandó. Mivel egyes fogási korlátozások módosítása befolyásolja az uniós hajók gazdasági tevékenységeit és halászati idényük tervezését, e rendeletnek a kihirdetését követően azonnal hatályba kell lépnie.
(8)
A 43/2014/EU és a 754/2009/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 43/2014/EU rendelet módosításai
A 43/2014/EU rendelet a következőképpen módosul:
1.
a szöveg a következő cikkel egészül ki:
„37a. cikk
Fehérorrú cápa
(1) A WCPFC-egyezmény hatálya alá tartozó területen tilos fehérorrú cápát (Carcharhinus longimanus) - akár egészben, akár daraboltan - a fedélzeten tartani, átrakni, tárolni vagy kirakodni.
(2) Az (1) bekezdésben említett faj véletlenül kifogott egyedeit meg kell óvni az esetleges sérülésektől. Ezeket az egyedeket haladéktalanul vissza kell engedni a tengerbe.”.
2.
A szöveg a következő cikkel egészül ki:
„37b. cikk
Selyemcápa
(1) A WCPFC-egyezmény hatálya alá tartozó területen tilos selyemcápát (Carcharhinus falciformis) - akár egészben, akár daraboltan - a fedélzeten tartani, átrakni, tárolni vagy kirakodni.
(2) Az (1) bekezdésben említett faj véletlenül kifogott egyedeit meg kell óvni az esetleges sérülésektől. Ezeket az egyedeket haladéktalanul vissza kell engedni a tengerbe.”.
3.
A 43/2014/EU rendelet IA. melléklete e rendelet I. mellékletének megfelelően módosul.
4.
A 43/2014/EU rendelet IB. melléklete e rendelet II. mellékletének megfelelően módosul.
5.
A 43/2014/EU rendelet IIA. melléklete e rendelet III. mellékletének megfelelően módosul.
6.
A 43/2014/EU rendelet VIII. melléklete helyébe az e rendelet IV. mellékletében szereplő szöveg lép.
2. cikk
A 754/2009/EK rendelet módosításai
A 754/2009/EK rendelet 1. cikke a következőképpen módosul:
a)
a d) pont helyébe a következő szöveg lép:
„d)
az Egyesült Királyság lobogója alatt hajózó, az Egyesült Királyság 2009. június 18-án és 2014. április 8-án kelt kérelmében meghatározott, a Firth of Clyde területén (ICES 39E5, 39E4, 40E3, 40E4 és 40E5 statisztikai téglalap) 80-100 mm-es szembőségű szabályozott halászeszközzel norvég homárra halászó hajócsoport;”;
b)
a szöveg a következő ponttal egészül ki:
„m)
az Egyesült Királyság lobogója alatt hajózó, az Egyesült Királyság 2014. április 8-án kelt kérelmében meghatározott, a Firth of Forth területén (ICES 41E7 és 41E6 statisztikai téglalap) 80-100 mm-es szembőségű szabályozott halászeszközzel norvég homárra halászó hajócsoport.”.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba.
Az 1. cikk 2. pontja 2014. július 1-jétől alkalmazandó.
Az 1. cikk 3. és 6. pontja, valamint a II. melléklet c) pontja 2014. január 1-jétől alkalmazandó.
Az 1. cikk 5. pontja és a 2. cikk 2014. február 1-jétől alkalmazandó.
A II. melléklet a) pontja 2014. június 20-tól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. július 3-án.

Labels: 11
6